Document ID: 32005R1982

NARIADENIE KOMISIE (ES) č. 1982/2005
z 5. decembra 2005
o otvorení a ustanovení správy autonómnej colnej kvóty pre cesnak od 1. januára 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 ods. 1,
keďže:
(1)
Nariadenie Komisie (ES) č. 565/2002 (1) ustanovuje metódu správy colných kvót a zavádza systém osvedčení o pôvode pre cesnak dovezený z tretích krajín.
(2)
Nariadením Komisie (ES) č. 228/2004 z 3. februára 2004 sa ustanovujú prechodné opatrenia uplatniteľné na nariadenie (ES) č. 565/2002 z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (2), umožňujúce dovozcom z uvedených štátov (ďalej „nové členské štáty“) využívať nariadenie (ES) č. 565/2002. Cieľom týchto opatrení je rozlíšiť tradičných dovozcov od nových dovozcov v nových členských štátoch a prijať koncepciu referenčného množstva tak, aby mohli títo dovozcovia využívať uvedený systém.
(3)
Aby sa zabezpečila kontinuita zásobovania trhu rozšíreného Spoločenstva, prihliadajúc na hospodárske podmienky zásobovania v nových členských štátoch pred ich pristúpením k Európskej únii, mala by sa otvoriť autonómna a dočasná dovozná colná kvóta pre čerstvý alebo chladený cesnak patriaci pod kód KN 0703 20 00.
(4)
Táto nová kvóta by mala byť prechodná a nemá mať vplyv na výsledok prebiehajúcich rokovaní so Svetovou obchodnou organizáciou (WTO) v dôsledku pristúpenia nových členských štátov.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky zo spracovaného ovocia a zeleniny,
PRIJALA TOTO NARIADENIE:
Článok 1
1. Od 1. januára 2006 sa otvorí pre dovoz čerstvého a chladeného cesnaku patriaceho pod číselný kód KN 0703 20 00 do Spoločenstva autonómna kvóta 4 400 ton s poradovým číslom 09.4066 (ďalej len „autonómna kvóta“).
2. Sadzba hodnotového cla uplatniteľného na výrobky dovezené v rámci autonómnej kvóty je 9,6 %.
Článok 2
Nariadenie (ES) č. 565/2002 a nariadenie (ES) č. 228/2004 sú uplatniteľné na riadenie autonómnej kvóty podľa ustanovení tohto nariadenia.
Článok 1, článok 5 ods. 5 a článok 6 ods. 1 nariadenia (ES) č. 565/2002 však nie sú uplatniteľné na riadenie autonómnej kvóty.
Článok 3
Dovozné licencie vydané v rámci autonómnej kvóty, ďalej len „licencie“, sú platné do 31. marca 2006.
V kolónke 24 licencie sa uvádza jeden zo záznamov uvedených v prílohe I.
Článok 4
1. Dovozcovia môžu predložiť žiadosti o licencie príslušným orgánom členských štátov do piatich pracovných dní odo dňa nadobudnutia účinnosti tohto nariadenia.
V kolónke 20 licencie sa uvádza jeden z údajov uvedených v prílohe II.
2. Žiadosti o licenciu predložené jedným dovozcom sa nemôžu vzťahovať na množstvo presahujúce 10 % autonómnej kvóty.
Článok 5
Autonómna kvóta sa rozdelí týmto spôsobom:
-
70 % tradičným dovozcom,
-
30 % pre nových dovozcov.
Ak jedna kategória dovozcov nevyčerpá celé množstvo, ktoré má pridelené, zostatok sa môže prideliť druhej kategórii.
Článok 6
1. Členské štáty oznámia Komisii na siedmy pracovný deň odo dňa nadobudnutia účinnosti tohto nariadenia množstvá, na ktoré sa podali žiadosti o licenciu.
2. Licencie sa vydávajú dvanásty pracovný deň, ktorý nasleduje po dni nadobudnutia účinnosti tohto nariadenia, pokiaľ Komisia neprijme zvláštne opatrenia podľa odseku 3.
3. Ak Komisia zistí na základe oznámení, ktoré jej boli predložené v súlade s odsekom 1 tohto článku, že žiadosti o licencie prevyšujú disponibilné množstvá na kategóriu dovozcov v súlade s článkom 5 tohto nariadenia, prijme nariadenie o znížení príslušných žiadostí jednotnou percentuálnou sadzbou.
Článok 7
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. decembra 2005

Labels: 3
15
17